นิกเกอิปิดเช้าร่วง 203.17 จุด หลังดาวโจนส์ดิ่ง
นิกเกอิปิดเช้าร่วง 203.17 จุด หลังดาวโจนส์ดิ่ง
8 ธ.ค. 2558

ดัชนีนิกเกอิตลาดหุ้นโตเกียวปิดภาคเช้าร่วงลงในวันนี้ โดยดัชนีนิกเกอิปิดภาคเช้าร่วงลง 203.17 จุด หรือ 1.03% แตะที่ 19,494.98 จุด เนื่องจากบรรยากาศการซื้อขายได้รับแรงกดดันจากการร่วงลงของตลาดหุ้นนิวยอร์กเมื่อคืนนี้ ท่ามกลางการร่วงลงของราคาน้ำมัน โดยตลาดหุ้นโตเกียวปิดภาคเช้าร่วงลงแม้ว่าทางการญี่ปุ่นได้ปรับเพิ่มประมาณการตัวเลขผลิตภัณฑ์มวลรวมภายในประเทศ (GDP) ประจำไตรมาส 3 ปีนี้
ในช่วงแรกนั้น ตลาดหุ้นโตเกียวปรับตัวขึ้นในกรอบแคบๆ หลังจากรัฐบาลญี่ปุ่นปรับเพิ่มประมาณการการขยายตัวของผลิตภัณฑ์มวลรวมภายในประเทศ (GDP) ในไตรมาส 3 ปีนี้ขึ้นสู่ระดับ 1% หลังจากที่ข้อมูลเบื้องต้นเมื่อวันที่ 16 พ.ย.ระบุว่า GDP ในไตรมาส 3 หดตัวลง 0.8%
อย่างไรก็ตาม ดัชนีนิกเกอิอ่อนแรงลงในเวลาต่อมา เนื่องจากหุ้นกลุ่มพลังงานร่วงลง เช่นเดียวกันหุ้นกลุ่มพลังงานในตลาดหุ้นนิวยอร์กที่ร่วงลงเมื่อคืนนี้
ทั้งนี้ หุ้นอินเพ็กซ์ ซึ่งเป็นบริษัทสำรวจน้ำมันของญี่ปุ่น ร่วงลง 5% และหุ้นเจแปน ปิโตรเลียม เอ็กซ์พลอเรชัน ดิ่งลง 3.2%